
Okresný súd Prievidza 20T/37/2025 3825010463 28. 05. 2025 Mgr. Alexandra Čerňanská Pindejová ECLI:SK:OSPD:2025:3825010463.2
TRESTNÝ ROZKAZ V MENE SLOVENSKEJ REPUBLIKY Okresný súd Prievidza samosudkyňou Mgr. Alexandrou Čerňanskou Pindejovou podľa § 353 odsek 1 Trestného poriadku dňa 28. mája 2025 v Bánovciach nad Bebravou vydáva tento rozhodol: Obvinený A. B., narodený XX. XXXXXXX XXXX v B., trvale bytom C. D. XXX/XX, B., t.č. vo výkone väzby v Ústave na výkon trestu odňatia slobody a Ústave na výkon väzby Ilava je vinný , že dňa 18.03.2025 v čase približne o 15:30 h. v B., v byte nachádzajúcom sa na ulici E. D. č. XXXX/XX, kde spolu s poškodenou svojou matkou F. G. býva, sa pod vplyvom alkoholu a psychotropných látok s nožom, ktorý držal v ruke vulgárne vyhrážal poškodenej svojej matke F. G., že ju zabije, následne poškodenú silno chytil za pravé predklatie a povedal jej, že je suka a nech skape, načo sa poškodená obvinenému vytrhla zo zovretia, utiekla pred bytový dom a zavolala políciu, obvinený vybehol za poškodenou von, po príchode polície obvinený odovzdal poškodenej kľúče od bytu a z miesta odišiel preč s tým, že sa viac nevráti, následne dňa 18.03.2025 v čase približne o 20:30 h. sa obvinený vrátil na adresu B., E. D. H. XXXX/XX, kde pri vchode vyzváňal poškodenej F. G. na bytový zvonček a búchal na okno na byte poškodenej, pričom sa domáhal toho, aby ho poškodená vpustila do bytu, načo poškodená nijako nereagovala a obvinený odišiel preč, následne dňa 18.03.2025 v čase približne o 22:08 h. sa obvinený opäť vrátil na adresu B., E. D. č. XXXX/XX, pričom búchal na dvere bytu poškodenej F. G. a domáhal sa toho, aby ho poškodená vpustila do bytu, na čo poškodená nijako nereagovala, následne obvinený z miesta odišiel, pričom povedal, že ide do Brodzian, čím svojím konaním vzbudil u poškodenej svojej matky F. G. dôvodnú obavu o život a zdravie, konaním obvineného neboli poškodenej spôsobené žiadne zranenia, teda inému sa vyhrážal smrťou takým spôsobom, že to mohlo vzbudiť dôvodnú obavu a čin spáchal závažnejším spôsobom konania - so zbraňou a na chránenej osobe - blízkej osobe - príbuznom v priamom pokolení, čím spáchal prečin nebezpečného vyhrážania podľa § 360 odsek 1, odsek 2 písmeno a), písmeno b) Trestného zákona s poukazom na § 138 písmeno a) Trestného zákona, § 139 odsek 1 písmeno c) Trestného zákona v spojení s § 127 odsek 4 Trestného zákona. Za
to
sa
odsudzuje
podľa § 360 odsek 2 Trestného zákona, § 353 odsek 2 písmeno a) Trestného poriadku, aplikáciou § 36 písmeno l) Trestného zákona, § 37 písmeno m) Trestného zákona, použitím § 38 odsek 2 Trestného zákona, na trest odňatia slobody vo výmere 6 (šesť) mesiacov nepodmienečne. Podľa § 48 odsek 2 písmeno b) Trestného zákona súd obvineného zaraďuje na výkon trestu odňatia slobody do ústavu na výkon trestu so stredným stupňom stráženia. Podľa § 73 odsek 2 písmeno c) Trestného zákona s poukazom na § 74 odsek 1 veta tretia Trestného zákona sa obvinenému ukladá ochranné protialkoholické liečenie ústavnou formou. Poučenie: Obvinený a osoby, ktoré sú oprávnené podať v jeho prospech odvolanie, ako aj prokurátor môžu na tunajší súd podať proti tomuto trestnému rozkazu do 8 dní odo dňa jeho doručenia odpor. Osobám, ktoré môžu podať odvolanie v prospech obvineného okrem prokurátora, sa lehota končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Na navrátenie lehoty sa primerane použije ustanovenie § 64 Trestného poriadku. Ak proti tomuto trestnému rozkazu bude v lehote podaný odpor, samosudca nariadi vo veci hlavné pojednávanie, pričom pri prejednávaní veci na hlavnom pojednávaní nie je viazaný právnou kvalifikáciou ani druhom a výmerou trestu obsiahnutými v tomto trestnom rozkaze. Obvinený a osoby, ktoré sú oprávnené podať v jeho prospech odvolanie, ako aj prokurátor sa môžu výslovným vyhlásením vzdať práva podať odpor a tiež môžu výslovným vyhlásením vziať podaný odpor späť, a to až dovtedy, kým prokurátor neprednesie na hlavnom pojednávaní obžalobu; po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Trestný rozkaz sa stane právoplatným, a ak neustanovuje tento zákon niečo iné, aj vykonateľným, ak a) odpor nebol podaný, uplynutím lehoty na podanie odporu, b) odpor bol vzatý späť, dňom jeho späťvzatia, c) sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor. Trestný rozkaz má povahu odsudzujúceho rozsudku. Účinky spojené s vyhlásením rozsudku nastávajú doručením trestného rozkazu obvinenému.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2025:3825010463.2 (dáta aktuálne k 4. 11. 2026). Záväzné je znenie zverejnené súdom.




